ddrg/super_eurlex huggingface dataset:
Erklæring fra Kommissionen om metoden til overvågning af klimarelaterede udgifter

(2021/C 58 I/04)

Kommissionen mener, at metoden i bilag VI til forordningen om oprettelse af en genopretnings- og resiliensfacilitet bør indarbejdes i forordningen om fælles bestemmelser for at sikre konsekvens.
Fælles erklæring fra Europa-Parlamentet, Rådet og Kommissionen om fastsættelse af rapporteringskrav med henblik på at muliggøre udstedelse af obligationer, der bidrager til miljømålene for NextgenerationEU

(2021/C 58 I/01)

Kommissionen minder om den fælles politiske ambition i den europæiske grønne pagt. Inden for disse rammer understreger det sin ambition om at tilvejebringe mindst 30 % af de midler, der skal lånes på kapitalmarkederne, til NextGenerationEU's behov gennem udstedelse af obligationer, der bidrager til miljømålene.

De tre institutioner er enige om seriøst at undersøge muligheden for at indføre bestemmelser, der pålægger medlemsstaterne rapporteringsforpligtelser for at sikre tilgængeligheden af oplysninger med henblik på at evaluere, i hvilket omgang de midler, der er lånt på kapitalmarkederne, har bidraget til miljømålene. Med henblik herpå vil Kommissionen bestræbe sig på at fremsætte et lovgivningsforslag i løbet af første kvartal af 2021.
Fælles erklæring fra Europa-Parlamentet og Kommissionen om dataindsamling med henblik på effektiv kontrol og revision

(2021/C 58 I/02)

Europa-Parlamentet og Kommissionen minder om behovet for at sikre effektive kontroller og revisioner med henblik på at undgå dobbeltfinansiering og forebygge, opdage og korrigere svig, korruption og interessekonflikter i forbindelse med de foranstaltninger, der støttes af genopretnings- og resiliensfaciliteten. De to institutioner finder det afgørende, at medlemsstaterne indsamler og registrerer data om endelige modtagere og støttemodtagere af EU-midler i et elektronisk standardiseret og interoperabelt format, og at de anvender det fælles dataminingsværktøj, som Kommissionen kommer til at stille til rådighed.
Erklæring fra Kommissionen

(2021/C 49/05)

Efter vedtagelsen af forordningen i 2014 forpligtede Kommissionen sig til en effektiv kommunikation og udveksling af synspunkter med Europa-Parlamentet og Rådet om handelstvister, der kan føre til vedtagelse af foranstaltninger i henhold til forordningen, og om håndhævelsesforanstaltninger generelt. Under hensyntagen til det overordnede mål om en effektiv håndhævelse af Unionens rettigheder i henhold til Unionens internationale handelsaftaler vil Kommissionen fortsætte med at fremme og strømline sine interaktioner med Europa-Parlamentet og Rådet til gensidig fordel.

Kommissionen forpligter sig navnlig til som led i sit forbedrede håndhævelsessystem at undersøge påståede krænkelser af Unionens internationale handelsaftaler, når disse er blevet bragt op af Parlamentet, dets medlemmer eller dets udvalg eller af Rådet under forudsætning af, at sådanne anmodninger ledsages af dokumentation. Kommissionen vil holde Parlamentet og Rådet underrettet om resultaterne af det udvidede håndhævelsesarbejde.

Ved anvendelsen af det forbedrede håndhævelsessystem vil Kommissionen være lige så opmærksom på påståede overtrædelser af bestemmelserne om handel og bæredygtig udvikling i Unionens handelsaftaler som på påståede overtrædelser af bestemmelserne om markedsadgangssystemerne. Behandlingen af påståede overtrædelser af bestemmelserne om handel og bæredygtighed vil blive fuldt integreret i systemet. Kommissionen vil prioritere de sager, som er særligt alvorlige med hensyn til deres indvirkning på arbejdstagerne eller miljøet i en handelsmæssig sammenhæng, som har systemisk betydning, og som er juridisk velfunderede.

Kommissionen vil fortsat deltage fuldt ud i målrettede møder med det ansvarlige parlamentariske udvalg for at udveksle synspunkter om handelstvister og håndhævelsesforanstaltninger, herunder med hensyn til virkningerne for Unionens erhvervsgrene. I denne forbindelse vil Kommissionen fortsætte sin rapporteringspraksis ved regelmæssigt at give en status over verserende tvister og øjeblikkelige oplysninger om den vigtigste udvikling i forbindelse med tvister, samtidig med at disse oplysninger deles med medlemsstaterne. Denne rapportering og deling af oplysninger vil finde sted gennem de ansvarlige udvalg i Rådet og i Parlamentet.

Kommissionen vil samtidig løbende holde Parlamentet og Rådet orienteret om international udvikling, der kan føre til situationer, som kræver vedtagelse af foranstaltninger i henhold til forordningen.

Endelig bekræfter Kommissionen sine tilsagn i henhold til Europa-Parlamentets og Rådets forordning (EU) nr. 182/2011 om straks at tilsende Parlamentet og Rådet de udkast til gennemførelsesretsakter, som den forelægger udvalget for medlemsstaterne, samt det endelige udkast til gennemførelsesretsakter efter afgivelsen af udtalelser i udvalget. Dette administreres via komitologiregistret.
Erklæring fra Europa-Parlamentet, Rådet og Kommissionen

(2021/C 49/02)

Unionen støtter fortsat en multilateral tilgang til international tvistbilæggelse, regelbaseret handel og internationalt samarbejde for at nå FN's mål for bæredygtig udvikling. Unionen vil samarbejde om alle bestræbelser på at reformere WTO's tvistbilæggelsesmekanisme, der kan sikre, at WTO's Appelinstans fungerer effektivt.
Erklæring fra Kommissionen om overholdelse af folkeretten

(2021/C 49/03)

Når Unionen indbringer en tvist i henhold til tvistbilæggelsesforståelsen (DSU) mod et andet medlem af Verdenshandelsorganisationen (WTO), vil Kommissionen gøre sit yderste for så tidligt som muligt at opnå samtykke fra det pågældende medlem til voldgift i henhold til artikel 25 i DSU som en midlertidig appelprocedure, der bevarer de væsentligste funktioner i appelsager ved Appelinstansen (»voldgiftsproceduren for appel«), så længe Appelinstansen ikke fuldt ud kan genoptage sine opgaver i overensstemmelse med artikel 17 i DSU.

I forbindelse med vedtagelsen af gennemførelsesretsakter i henhold til forordningens artikel 3, litra aa), vil Kommissionen handle i overensstemmelse med kravene i den internationale lovgivning om modforanstaltninger som kodificeret i artiklerne om statsansvar for folkeretsstridige handlinger, der er vedtaget af Folkeretskommissionen.

Navnlig vil Kommissionen, inden den vedtager gennemførelsesretsakter i henhold til artikel 3, litra aa), opfordre det pågældende WTO-medlem til at gennemføre panelets konklusioner og henstillinger, meddele det pågældende WTO-medlem, at Unionen agter at træffe modforanstaltninger, og gentage, at den er åben over for at forhandle en gensidigt acceptabel løsning i overensstemmelse med kravene i DSU.

Når gennemførelsesretsakter allerede er vedtaget i henhold til artikel 3, litra aa), suspenderer Kommissionen deres anvendelse, hvis Appelinstansen genoptager sine opgaver i den pågældende sag i overensstemmelse med artikel 17 i DSU, eller hvis der indledes en midlertidig appelprocedure, forudsat at proceduren følges i god tro.
Fælles erklæring fra Kommissionen, Rådet og Europa-Parlamentet om et instrument, der skal hindre og modvirke tredjelandes tvangsforanstaltninger

(2021/C 49/01)

Kommissionen noterer sig Parlamentets og medlemsstaternes betænkeligheder med hensyn til visse tredjelandes praksis med at søge at tvinge EU og/eller medlemsstaterne til at træffe eller tilbagetrække bestemte politiske foranstaltninger. Kommissionen er enig i, at en sådan praksis giver anledning til betydelige betænkeligheder. Kommissionen bekræfter sin hensigt om at foretage yderligere undersøgelser af et muligt instrument, som kunne vedtages for at modvirke eller kompensere for tredjelandes tvangsforanstaltninger, og som ville muliggøre en hurtig vedtagelse af modforanstaltninger, der udløses af sådanne foranstaltninger. Kommissionen agter at fortsætte sin vurdering og på grundlag af denne vurdering og under hensyntagen til alle relevante omstændigheder vedtage et lovgivningsforslag om en mekanisme, der gør det muligt at modvirke eller kompensere for sådanne handlinger på en måde, der er i overensstemmelse med folkeretten. Som bebudet i hensigtserklæringen fra formanden for Kommissionen til formanden for Parlamentet og formanden for Rådet af 16. september 2020 vedtager Kommissionen under alle omstændigheder forslaget senest ultimo 2021 eller tidligere, hvis det bliver nødvendigt som følge af tvangsforanstaltninger truffet af et tredjeland.

Rådet og Europa-Parlamentet noterer sig, at Kommissionen agter at forelægge et forslag til et instrument, der skal hindre og modvirke tredjelandes tvangsforanstaltninger. Begge institutioner har forpligtet sig til at opfylde deres institutionelle rolle som medlovgivere og til at behandle forslaget rettidigt under hensyntagen til Unionens forpligtelser i henhold til folkeretten og WTO's lovgivning samt den relevante udvikling i den internationale handel.
Fælles erklæring fra Europa-Parlamentet og Rådet

(2021/C 523/01)

Europa-Parlamentet og Rådet er enige om, at driftsbudgettet til gennemførelse af det europæiske år for unge (2022) skal være på mindst 8 mio. EUR. Af dette beløb vil 3 mio. EUR komme fra det årlige budget for 2022 for Det Europæiske Solidaritetskorps, og 5 mio. EUR vil komme fra det årlige budget for 2022 for Erasmus+-programmet.

Desuden er medlovgiverne fast besluttet på, at det europæiske år skal efterlade en varig arv efter 2022. Uden at det berører budgetmyndighedens beføjelser og i overensstemmelse med artikel 314 i TEUF, bør eventuel yderligere finansiering efter 2022 findes inden for den flerårige finansielle ramme 2021-2027.
Erklæring fra Kommissionen

(2021/C 523/02)

Kommissionen noterer sig medlovgivernes aftale om et driftsbudget på mindst 8 mio. EUR til gennemførelse af Det Europæiske Ungdomsår (2022), uden at dette berører muligheden for supplerende bidrag fra andre relevante EU-programmer og -instrumenter ud over dette beløb på 8 mio. EUR.

Endvidere vil Kommissionen foretage en kortlægning i løbet af ungdomsåret og regelmæssigt ajourføre den med en beskrivelse af de mulige og faktiske bidrag fra EU-programmer og -instrumenter til gennemførelse af det europæiske ungdomsår og med rapportering om aktiviteterne. Fremskridtene med anvendelsen af bidrag fra EU-programmer vil regelmæssigt blive fremlagt for Europa-Parlamentet og Rådet. Disse bidrag bør betragtes som supplerende og liggende ud over driftsbudgettet på mindst 8 mio. EUR.
Erklæring fra Kommissionen

Europa-Parlamentets og Rådets forordning (EU) 2021/1755 af 6. oktober 2021 om oprettelse af brexittilpasningsreserven (1) — Vedtagelse af den lovgivningsmæssige retsakt

Yderligere foranstaltninger til beskyttelse af EU-budgettet og NextGenerationEU mod svig og uregelmæssigheder ved at kræve obligatorisk brug af et fælles datamineringsværktøj, som stilles til rådighed af Kommissionen

(2021/C 406 I/01)

I den interinstitutionelle aftale mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning samt om nye egne indtægter, herunder en køreplan for indførelse af nye egne midler, kræves det i punkt 30-33, at Kommissionen stiller et integreret og interoperabelt informations- og overvågningssystem til rådighed, herunder et enkelt dataminerings- og risikoevalueringsværktøj for at få adgang til og analysere de nødvendige data med henblik på medlemsstaternes generelle anvendelse. Desuden blev de tre institutioner enige om at samarbejde loyalt i løbet af lovgivningsproceduren vedrørende de relevante basisretsakter for at sikre opfølgningen af Det Europæiske Råds konklusioner fra juli 2020 vedrørende dette element.

Efter Kommissionens opfattelse er den aftale, som medlovgiverne er nået til enighed om i henhold til artikel 13, stk. 1, litra f) (»Medlemsstaternes ansvarsområder«), om anvendelse af et enkelt datamineringsværktøj og indsamling og analyse af data om de reelle ejere af modtagere af finansiering, ikke tilstrækkelig til at styrke beskyttelsen af Unionens budget mod svig og uregelmæssigheder og til at sikre effektiv kontrol med interessekonflikter, uregelmæssigheder, spørgsmål om dobbeltfinansiering og kriminelt misbrug af midlerne. Den tilgang, som medlovgiverne er nået til enighed om i forordningen om oprettelse af brexittilpasningsreserven, afspejler således ikke i tilstrækkelig grad ambitionerne og ånden i den interinstitutionelle aftale.

(1) Europa-Parlamentets og Rådets forordning (EU) 2021/1755 af 6. oktober 2021 om oprettelse af brexittilpasningsreserven (EFT L 357 af 8.10.2021, s. 1).
Erklæring fra Europa-Parlamentet om bistandsmodtagernes navne

(2021/C 380 I/03)

Europa-Parlamentet bemærker, at bilag I til forordning (EU) 2021/1529 om oprettelse af et instrument til førtiltrædelsesbistand (IPA III) henviser til modtagere, der er berettiget til finansiering under dette instrument. Europa-Parlamentet mener, at de forfatningsmæssige navne for modtagerne på listen skal anvendes, og at Kosovo bør betegnes som Republikken Kosovo.
Erklæring fra Europa-Kommissionen om strategiske udvalgs rådgivende rolle, jf. artikel 12 i Europa-Parlamentets og Rådets forordning (EU) 2021/1529 om oprettelse af instrumentet til førtiltrædelsesbistand (IPA III)

(2021/C 380 I/06)

Europa-Kommissionen minder om, at det strategiske udvalg for investeringsrammen for Vestbalkan er et rådgivende organ, der bistår Kommissionen, jf. artikel 12 i IPA III-forordningen. Dette er strømlinet med artikel 33 i Europa-Parlamentets og Rådets forordning (EU) 2021/947 af 9. juni 2021 om oprettelse af instrumentet for naboskab, udviklingssamarbejde og internationalt samarbejde – et globalt Europa, som henviser til det strategiske udvalg for investeringsrammen for Vestbalkan og det strategiske udvalg for EFSD+. Disse strategiske udvalg har ingen beslutningsbeføjelser i forbindelse med gennemførelsen af EU-budgettet. Forretningsordenen for det strategiske udvalg for investeringsrammen for Vestbalkan fastlægges på dette grundlag.
Erklæring fra Europa-Kommissionen om en geopolitisk dialog med Europa-Parlamentet om instrumentet til førtiltrædelsesbistand (IPA III)

(2021/C 380 I/04)

Europa-Kommissionen forpligter sig under hensyntagen til Europa-Parlamentets politiske kontrolfunktioner, jf. artikel 14 i traktaten om Den Europæiske Union, til at føre en geopolitisk dialog på højt plan mellem de to institutioner om gennemførelsen af Europa-Parlamentets og Rådets forordning (EU) 2021/1529 om oprettelse af et instrument til førtiltrædelsesbistand (IPA III). Denne dialog skal muliggøre udvekslinger med Europa-Parlamentet, hvis holdninger til gennemførelsen af IPA III vil blive taget fuldt ud i betragtning, under fuld respekt for Kommissionens evne til at gennemføre dette instrument, i overensstemmelse med dens institutionelle ansvar.

Den geopolitiske dialog vil omfatte drøftelser om de generelle retningslinjer for gennemførelsen af IPA III, herunder om programmeringen forud for vedtagelsen af IPA III-programmeringsrammen og programmeringsdokumenter, og om specifikke emner såsom suspension af bistand til en modtager, hvis denne konsekvent tilsidesætter principperne om demokrati, retsstatsprincippet, god regeringsførelse, respekten for menneskerettighederne og de grundlæggende frihedsrettigheder.

Den geopolitiske dialog vil blive struktureret som følger:

i) En dialog på højt plan mellem på Kommissionens vegne kommissæren med ansvar for naboskabspolitik og udvidelse og Europa-Parlamentet.

ii) En permanent dialog på højt embedsmandsplan med AFET-arbejdsgruppen med henblik på at sikre en hensigtsmæssig forberedelse og opfølgning på dialogen på højt embedsmandsplan.

Dialogen på højt embedsmandsplan vil finde sted mindst to gange om året. Et af møderne kan falde sammen med Kommissionens forelæggelse af det årlige budgetudkast.
Erklæring fra Europa-Parlamentet om Rådets afgørelse 2010/427/EU og strategisk koordinering

(2021/C 380 I/02)

Europa-Parlamentet konstaterer, at henvisningerne til instrumenterne for Unionens optræden udadtil i artikel 9 i Rådets afgørelse 2010/427/EU er forældede, og mener derfor, at denne artikel af hensyn til den juridiske klarhed bør ajourføres i overensstemmelse med proceduren i artikel 27, stk. 3, i traktaten om Den Europæiske Union for at tage hensyn til de EU-instrumenter for bistand til tredjelande, der finder anvendelse i den periode, som FFR’en for 2021-2027 dækker, nemlig instrumentet for naboskab, udviklingssamarbejde og internationalt samarbejde – Et globalt Europa, instrumentet til førtiltrædelsesbistand, det europæiske instrument for internationalt samarbejde om sikkerhed på det nukleare område og afgørelsen om associeringen af oversøiske lande og territorier, herunder Grønland.

Europa-Parlamentet opfordrer Kommissionen og Tjenesten for EU’s Optræden Udadtil (EU-Udenrigstjenesten) til at oprette en strategisk koordinationsstruktur bestående af alle relevante tjenestegrene i Kommissionen og EU-Udenrigstjenesten for at sikre sammenhæng, synergi, gennemsigtighed og ansvarlighed i overensstemmelse med artikel 5 i forordning (EU) 2021/947 om oprettelse af instrumentet for naboskab, udviklingssamarbejde og internationalt samarbejde – Et globalt Europa (1).

(1) Europa-Parlamentets og Rådets forordning (EU) 2021/947 af 9. juni 2021 om oprettelse af instrumentet for naboskab, udviklingssamarbejde og internationalt samarbejde – et globalt Europa, og om ændring og ophævelse af Europa-Parlamentets og Rådets afgørelse nr. 466/2014/EU og ophævelse af Europa-Parlamentets og Rådets forordning (EU) 2017/1601 og Rådets forordning (EF, Euratom) nr. 480/2009 (EUT L 209 af 14.6.2021, s. 1).
Erklæring fra Europa-Parlamentet om suspension af bistand, der ydes under instrumentet til førtiltrædelsesbistand (IPA III)

(2021/C 380 I/01)

Europa-Parlamentet bemærker, at forordning (EU) 2021/1529 om oprettelse af et instrument til førtiltrædelsesbistand (IPA III) indeholder en generel henvisning til muligheden for at suspendere bistanden uden at specificere det konkrete grundlag for en sådan afgørelse. En sådan suspension af bistand bør gennemføres i tilfælde af, at en bistandsmodtager, der er opført på listen i bilag I, foranlediger en forringelse af demokratiet, menneskerettighederne eller retsstatsforholdene.

Det er Europa-Parlamentets opfattelse, at en eventuel suspension af den bistand, der ydes via dette instrument, vil ændre den overordnede finansieringsordning, der er aftalt som led i den almindelige lovgivningsprocedure. Som medlovgiver og part i budgetmyndigheden har Europa-Parlamentet derfor i denne forbindelse ret til at udøve sine beføjelser fuldt ud, såfremt der træffes en sådan afgørelse.
Fælles erklæring fra Europa-Parlamentet og Kommissionen

(2021/C 305 I/01)

Hvis de forventede kumulative ressourcer fra formålsbestemte indtægter afviger betydeligt fra det beløb, der er angivet i artikel 4, stk. 1, litra b), vil Parlamentet på grundlag af et forslag fra Kommissionen identificere og støtte tildelingen til mekanismen, i overensstemmelse med artikel 314 i TEUF, af supplerende ressourcer, der er nødvendige for at imødekomme finansieringsbehovene i mekanismen og sikre dens fulde gennemførelse. Kommissionens forslag vil være i overensstemmelse med den flerårige finansielle ramme og vil ikke bringe gennemførelsen af programmerne i bilag I i Europa-Parlamentets og Rådets forordning (EU) 2021/1229 af 14. juli 2021 om lånefaciliteten for den offentlige sektor under mekanismen for retfærdig omstilling.
ERKLÆRING FRA KOMMISSIONEN

Kommissionen er enig i, at økonomisk overkommelige og tilgængelige covid-19-vacciner og test for SARS-CoV-2-infektion er afgørende for bekæmpelsen af covid-19-pandemien. I betragtning af at ikke hele befolkningen vil være vaccineret, når Europa-Parlamentets og Rådets forordning (EU) 2021/953 og (EU) 2021/954 træder i kraft, er det vigtigt at have adgang til økonomisk overkommelige og bredt tilgængelige testmuligheder for at fremme fri bevægelighed og mobilitet i Europa.

For at understøtte medlemsstaternes testkapacitet har Kommissionen allerede mobiliseret midler inden for rammerne af nødhjælpsinstrumentet til køb af hurtige antigentest og iværksat en fælles udbudsprocedure med henblik på indkøb af over en halv milliard hurtige antigentest. Det Internationale Røde Kors Forbund hjælper også medlemsstaterne med at øge testkapaciteten ved brug af midler fra nødhjælpsinstrumentet.

For at gøre økonomisk overkommelige test endnu mere tilgængelige, navnlig for de personer, der dagligt eller hyppigt passerer en grænse for at tage på arbejde eller i skole, besøge nære slægtninge, søge lægebehandling eller tage sig af deres nærmeste, forpligter Kommissionen sig til inden for rammerne af nødhjælpsinstrumentet at mobilisere yderligere 100 mio. EUR til indkøb af test for SARS-CoV-2-infektion, der opfylder betingelserne for udstedelse af et testcertifikat i henhold til forordning (EU) 2021/953. Der kan om nødvendigt mobiliseres yderligere midler på over 100 mio. EUR med forbehold af budgetmyndighedens godkendelse.
Europa-Parlamentets erklæring om suspension af bistand, der ydes under de eksterne finansieringsinstrumenter

(2021/C 226 I/01)

Europa-Parlamentet bemærker, at forordning (EU) 2021/947 om oprettelse af instrumentet for naboskab, udviklingssamarbejde og internationalt samarbejde - et globalt Europa indeholder en generel henvisning til muligheden for at suspendere bistanden uden at specificere det konkrete grundlag for en sådan afgørelse. En sådan suspension af bistanden bør foretages, hvis et partnerland vedvarende undlader at overholde principperne om demokrati, retsstat eller god regeringsførelse eller respekt for menneskerettighederne og de grundlæggende frihedsrettigheder eller internationalt anerkendte nukleare sikkerhedsstandarder.

Ikke desto mindre bemærker Europa-Parlamentet, at de specifikke bestemmelser for naboskabsområdet, navnlig artikel 20, stk. 2, i modsætning til andre geografiske samarbejdsområder indeholder bestemmelser om øget støtte til civilsamfundet, konfliktforebyggelse og fredsopbygning, mellemfolkelige kontakter, herunder samarbejde mellem lokale myndigheder, støtte til forbedring af menneskerettighederne eller kriserelaterede støtteforanstaltninger i tilfælde af alvorlig eller vedvarende forringelse af demokratiet, menneskerettighederne eller retsstatsprincippet eller en øget risiko for konflikt. Europa-Parlamentet mener, at en sådan øget støtte til ovennævnte områder også bør ydes, hvis en sådan forringelse finder sted i lande uden for naboskabsområdet, og minder om, at navnlig artikel 4, stk. 5, fastsætter, at foranstaltninger, der gennemføres gennem tematiske programmer, også kan gennemføres, når det geografiske program er blevet suspenderet.

Det er Europa-Parlamentets opfattelse, at en suspension af den bistand, der ydes via disse instrumenter ville ændre den overordnede finansieringsordning, der er aftalt som led i den almindelige lovgivningsprocedure. Som medlovgiver og part i budgetmyndigheden har Europa-Parlamentet derfor i den forbindelse ret til at udøve sine beføjelser fuldt ud, såfremt der træffes en sådan afgørelse.
Fælles erklæring fra Europa-Parlamentet, Rådet og Kommissionen

(2022/C 491/02)

Unionen er fortsat engageret i et åbent og regelbaseret multilateralt handelssystem med et moderniseret WTO i centrum og i yderligere at øge effektiviteten af den multilaterale ramme for subsidier. Den bekræfter på ny sit tilsagn om at støtte modernisering af WTO-reglerne for at imødegå fordrejninger af samhandelen og konkurrencen. Unionen vil navnlig engagere sig i at modernisere reglerne om industrisubsidier for at forbedre den korrekte funktion af WTO-aftalen om subsidier og udligningsforanstaltninger (SCM-aftalen) og for at fremme overholdelse og håndhævelse.